Ignacy Krzyżanowski

Ignacy Krzyżanowski (24. joulukuuta 1826 Opatów – 10. helmikuuta 1905 Varsova) oli puolalainen pianisti ja säveltäjä.

Krzyżanowski opiskeli pianonsoittoa ja harmoniaa alun perin kotimaassaan. Hän jatkoi opintojaan Pariisin konservatoriossa ja sai oppitunteja myös Frédéric Chopinilta. Chopinin suosituksesta Krzyżanowski lähti vuonna 1848 konserttimatkalle Lontooseen, jossa sai huomattavaa menestystä osakseen. Hän joutui kuitenkin lopulta luopumaan kiertueista silmäsairauden takia. Vuodesta 1850 Krzyżanowski asui Varsovassa, jossa hänestä tuli yksi arvostetuimmista pianonsoiton opettajista. Hänen oppilaidensa joukossa oli Jan Kleczyński. 

Krzyżanowski sävelsi laulujen ja kolmen jousisoittimille laaditun nuoruudenteoksen ohella yksinomaan pianomusiikkia, jota julkaistiin enimmäkseen Varsovassa, Saksassa, Italiassa ja Venäjällä. Krzyżanowskin sävellystyylissä oli esillä Chopinin vaikutus.

Lähteet

Aiheesta muualla 
 IMSLP: nuotteja

Puolalaiset pianistit
Puolalaiset säveltäjät
Vuonna 1826 syntyneet
Vuonna 1905 kuolleet